藝人張致恒(Steven)雖淡出演藝,但仍然收媒體關注!日前(2日),他與和太太區燕雯(雯雯)慶祝紙婚,在IG趁機撰寫長文訴心聲懺悔:「今(昨)日係我同佢嘅大日子,結婚一年了,我好想多謝我老婆用一個無私嘅心去接受我嘅一切,當初我把事情搞到咁大,但係佢仲原諒我,其實一開始我講咗無數咁多嘅大話嚟呃佢,佢一直都以為我分咗手,所以先同我一齊,直到所有事情爆煲,佢先知道原來我仲未分手,呢一年以來,好多時候佢諗返起,我對佢做嘅嘢,佢都會自己一個人喺度喊,見到佢咁樣 我真係好心痛,亦都好後悔自己做過嘅錯事, 好多謝老婆用咗一年嘅時間,去改變咗我呢個心,我會用一世承諾嚟報答返你對我嘅愛,老婆,雖然係呢一段時間,我哋好窮,過得有啲辛苦,但係我會繼續努力去搵錢,畀一個更加舒適的生活你哋,你同兩個仔先係我最大嘅動力,喺嚟緊嘅日子我只會令你笑唔會再令你喊,我會努力去面對我嘅拖延症!我愛你啊 區燕雯」。